Det kan få diplomatiske konsekvenser, hvis Danmark udleverer oplysninger om Australiens flygtningepolitik.

Australiens myndigheder har truet Danmark med diplomatiske konsekvenser, hvis Udenrigsministeriet skulle udlevere oplysninger om Australiens kontroversielle flygtningepolitik.

Det viser en aktindsigt, som Ritzau har modtaget fra Udlændinge- og Integrationsministeriet.

Danske og australske myndigheder har de seneste måneder udvekslet oplysninger om Australiens politik på flygtningeområdet.

Det er sket, fordi en dansk delegation tidligere på året havde planlagt en studietur for at kigge nærmere på landets flygtningemodel.

Korrespondance er fortrolig

Udlændinge- og Integrationsministeriet har fået en udtalelse fra Udenrigsministeriet, der har været i kontakt med de australske myndigheder op til det planlagte besøg.

Udenrigsministeriet oplyser, at man har fået forbud mod at give de oplysninger videre, som er blevet udvekslet.

- De australske myndigheder har over for Udenrigsministeriet anført, at al korrespondance med de australske myndigheder vedrørende den pågældende studietur til Australien er udvekslet med en forudsætning om, at korrespondancen holdes fortrolig, står der i den udleverede aktindsigt.

- De australske myndigheder har desuden angivet, at såfremt korrespondancen bliver udleveret i forbindelse med en aktindsigt, vil relationen mellem Danmark og Australien kunne lide skade, står der videre.

Kritik og beundring

Australiens politik over for flygtninge har ofte mødt kritik fra store dele af verden.

Den såkaldte "australske model" har dog også sine beundrere. Blandt andet har Dansk Folkeparti foreslået, at man følger australiernes eksempel.

Sendes væk

Australien sender bådflygtninge til det lille land Nauru og Manus-øen i Papua Ny Guinea.

Australierne betaler landene for at drive lejrene. Her bliver asylansøgeres sager behandlet.

Opnår de asyl, er det meningen, at de skal genbosættes uden for lejrene eller i et tredje land. De kan ikke få lov til at bo fast i Australien.

Lejrene har længe været udsat for massiv kritik både fra en lang række organisationer og FN.

Dansk besøg aflyst

Da et dansk udvalg i august skulle besøge Nauru, skabte det derfor overskrifter flere steder i verden.

Turen blev dog til sidst aflyst, fordi Naser Khader (K), Jacob Mark (SF) og Johanne Schmidt-Nielsen (EL) blev nægtet adgang til Nauru. Den lille stat ville ikke give politikerne visum.

Overfald og mishandling

Tidligere på året stod den engelske avis The Guardian bag et stort læk af dokumenter, der beskrev omkring 2000 hændelser i lejrene på Nauru.

Blandt andet blev der beskrevet overfald, børnemishandling og forsøg på selvskade blandt flygtninge og migranter.